**Správa o hospodárení príspevkovej organizácie mesta Malacky,**

**Mestské centrum sociálnych služieb Malacky za rok 2017**

1. **Všeobecná časť**

Názov príspevkovej organizácie: **Mestské centrum sociálnych služieb Malacky**

Sídlo: Ulica 1. mája 9, 901 01 Malacky

Štatutárny zástupca: Mgr. Melánia Dujsíková

IČO: 36 066 541

Dátum vzniku: 01.01.2001

Priemerný počet zamestnancov k 31.12.2017: 91

1. **Finančná časť**

**2.1. Rozpočet príspevkovej organizácie**

Rozpočet organizácie na rok 2017 bol schválený Uznesením č. 114/2016 zo zasadnutia Mestského zastupiteľstva mesta Malacky dňa 08.12.2016 s celkovými príjmami vo výške 1 279 908 € a celkovými výdavkami vo výške 1 279 908 €.

V priebehu roka vznikla potreba upraviť rozpočet dva krát. Prvá zmena rozpočtu bola schválená 22.06.2017. Uznesením č. 52/2017 boli zvýšené bežné príjmy v časti Granty o 800 € a v časti Prostriedky z predchádzajúcich rokov o 18 877 €, ďalej boli zvýšené bežné výdavky v časti Mzdy a platy o 13 779 €, v časti Poistné a príspevok do poisťovní o 5 098 € a znížené bežné výdavky v časti Materiál o 740 €. Celkové bežné príjmy po zmene rozpočtu predstavovali sumu 1 299 585 € a celkové bežné výdavky sumu 1 283 045 €. Prvou zmenou rozpočtu boli tiež zvýšené kapitálové výdavky v časti Nákup strojov, prístrojov, zariadení, techniky a náradia o 9 540 €. Uznesením č. 51/2017 boli zvýšené kapitálové príjmy o 8 000 €. Celkové príjmy po prvej zmene rozpočtu boli vo výške 1 307 585 € a celkové výdavky vo výške 1 307 585 €.

Druhá zmena rozpočtu bola schválená 26.10.2017 primátorom mesta tak, že boli znížené bežné výdavky na položke 635 Štandardná a rutinná údržba o 3 628 € a zvýšené kapitálové výdavky na položke 714 Nákup dopravných prostriedkov všetkých druhov o 3 628 €. Celkové príjmy po druhej zmene rozpočtu boli 1 307 585 €, z toho bežné príjmy 1 299 585 € a kapitálové príjmy 8 000 €. Celkové výdavky po druhej zmene rozpočtu boli 1 307 585 €, z toho bežné výdavky 1 279 417 € a kapitálové výdavky 28 168 €.

**2.2. Rozbor plnenia príjmov**

Celková výška príjmov k 31.12.2017 dosiahla sumu 1 312 863,49 €.

Nedaňové príjmy vo výške 459 996,62 € boli dosiahnuté od klientov za poskytovanie sociálnych služieb. Za sociálnu službu v útulku bol príjem 1 095,00 €, útulok bol celý rok obsadený. Za ubytovanie a opatrovanie v zariadení opatrovateľskej služby bol príjem 81 331,41 €, pričom bolo priebežne ubytovaných 62 klientov, z toho 46 žien. Len jeden klient nebol obyvateľom mesta Malacky. Za pobyt v dennom stacionári uhradili klienti celkom 4 363,30 €. Celkový počet klientov bolo 28, z toho 15 nových. Za domácu opatrovateľskú službu bol príjem 85 510,75 €, pričom celkovo v priebehu roka bola táto služba poskytnutá 90 klientom, z toho bolo 27 nových. Prepravná služba dosiahla príjem od 1 843 klientov celkom vo výške 4 423,17 €. Požičiavanie zdravotných pomôcok zabezpečil príjem vo výške 1 934,71 €, pričom celkovo sa požičiavali pomôcky 65 krát. Za stravovanie v jedálni sme dosiahli príjem od stravníkov 245 798,91 € a za rozvoz obedov 19 687,30 €. Príjem za pranie bielizne je 42,50 €, celkovo za 16 praní. Pri sociálnej službe stredisko osobnej hygieny sme mali príjem 4,80 €, čo je 6 sprchovaní. Príjem z predaja majetku je 570 €, z bankových úrokov je príjem 92,83 €, z dobropisov a iných príjmov 15 141,94 €, z toho 14 125,35 € tvorí preplatok na zdravotnom poistení za rok 2016.

Na položke Granty bol prijatý dar od občianskeho združenia seniorov Zlatý vek v sume 500 € a 300 € od súkromnej osoby.

Ďalší príjem tvorí transfer zo štátneho rozpočtu na tri sociálne služby, ktorý sa v zmysle zákona č. 448/2008 Z. z. odvíja od kapacity miest - zariadenie opatrovateľskej služby vo výške 161 280 €, transfer na denný stacionár vo výške 30 912 € a transfer na útulok vo výške 4 320 €. V rámci projektu Sociálna služba – nástroj prevencie kriminality páchanej na senioroch bola z Ministerstva vnútra SR prijatá dotácia v sume 3 000 €. Bežný transfer od zriaďovateľa vo výške 575 677,40 € pozostáva z transferu na prevádzku v sume 175 170 €, z príspevku na obedy dôchodcom v sume 51 348,40 €, transferu na domácu opatrovateľskú službu vo výške 302 569 €, transferu na denný stacionár v sume 24 444 € a transferu na prepravnú službu vo výške 22 146 €. Zostatok prostriedkov z predchádzajúcich rokov je v sume 68 877,47 €.

Celkové kapitálové príjmy z transferu z rozpočtu obce dosiahli výšku 8 000 €.

**2.3. Rozbor čerpania výdavkov**

Celková výška výdavkov k 31.12.2017 je 1 244 117,55 €. Mzdy sa čerpali v celkovom objeme 676 734,69 €. Výdavky na zdravotné a sociálne poistenie boli vo výške 245 012,80 €. Finančné prostriedky v objeme 289 515,70 € boli použité na nákup tovarov a služieb, z toho na cestovné 729,57 €, energie, vodu, komunikácie 44 368,07 €, materiál 191 695,94 €, čo predstavuje kancelárske potreby, čistiace potreby, pracovné odevy, interiérové vybavenie, prevádzkové stroje, prístroje, zariadenie. Najvyšší objem finančných prostriedkov z tejto položky zahŕňajú potraviny v sume 163 824,21 €. Výdavky na dopravné – nákup PHM, poistenie, servis a údržba motorových vozidiel predstavujú sumu 7 728,42 €, údržbu – budova, areál a prevádzkové stroje MsCSS 5 573,83 €, nájomné 14 135,76 € a služby – revízie, deratizácia, pult centrálnej ochrany, školenie, vývoz smetia, vývoz biologického odpadu, stravovacie poukážky, prídel do sociálneho fondu a ostatné služby 25 284,11 €. Výdavky vo výške 4 686,36 € boli použité na odchodné zamestnancov do starobného dôchodku a nemocenské dávky. Celkové kapitálové výdavky dosiahli výšku 28 168 €, uvedená suma bola použitá na nákup zariadenia do kuchyne – konvektomat v sume 9 540 € a motorové vozidlo s izotermickou úpravou na rozvoz obedov v sume 18 628 €.

**2.4. Zhodnotenie stavu hospodárenia**

V roku 2017 dosiahli celkové príjmy sumu 1 312 863,49 € a celkové výdavky boli v sume 1 244 117,55 €. Rozdiel medzi celkovými príjmami a výdavkami bol 68 745,94 €. Po pripočítaní finančného príspevku z roku 2016 použitého v januári 2017 v sume 3 158,93 €, odpočítaní finančného príspevku použitého v januári 2018 v sume 3 215,59 €, odpočítaní dotácie na projekt v sume 3 000,00 € a vrátení nepoužitého finančného príspevku (transfer zo ŠR) v sume 5 879,51 € je výsledok hospodárenia 59 809,77 €. Ministerstvo práce sociálnych vecí a rodiny SR poskytuje v zmysle zákona 448/2008 Z. z. na zabezpečovanie sociálnej služby v útulku, v zariadení opatrovateľskej služby a v dennom stacionári finančný príspevok podľa druhu a kapacity miest jednotlivých služieb. Za neobsadené miesta je organizácia povinná finančný príspevok vrátiť, pričom za rok 2017 organizácia vrátila finančnú čiastku vo výške 5 879,51 €, z toho 1 346,56 € za ZOS a 4 532,95 € za denný stacionár.

Pomer tržieb k výrobným nákladom bol v roku 2017 35,19 %, čo je v súlade s ustanovením § 21 ods. 2 zákona 523/2004 Z. z. o rozpočtových pravidlách verejnej správy a o zmene a doplnení niektorých zákonov, v zmysle ktorého menej ako 50 % výrobných nákladov je pokrytých tržbami.

Výpočet pomeru tržieb k výrobným nákladom:

(445 701,79 : 1 266 740,71) x 100 = 35,18 % t. j. < 50 %

**2.5. Tvorba a použitie sociálneho fondu**

Sociálny fond sa tvorí vo výške 1,05 % z hrubých miezd zamestnancov. Počiatočný stav na bankovom účte k 01.01.2017 bol vo výške 2 605,32 €, konečný stav k 31.12.2017 bol vo výške 1 886,33 €. Finančné prostriedky zo sociálneho fondu sa v roku 2017 čerpali na príspevok na obedy zamestnancov a iné oprávnené nároky zamestnancov.

1. **Bilancia aktív a pasív**

V roku 2017 bol do majetku zaradený konvektomat v hodnote 9 540 €, motorové vozidlo v hodnote 18 628 € a vyradené motorové vozidlo so vstupnou cenou 11 964,75 €. V prílohe č. 2 sú uvedené vybrané ukazovatele zo súvahy organizácie. Kompletné údaje o majetku a záväzkoch sú v súvahe príspevkovej organizácie, ktorá je k dispozícii v sídle Mestského centra sociálnych služieb Malacky.

Spracovala: Ing. Iveta Kunáková, ekonómka MsCSS

V Malackách, 28.02.2018

Mgr. Melánia Dujsíková

štatutárny zástupca